|  |  |
| --- | --- |
| **OBRAZAC SADRŽAJA DOKUMENTA ZA SAVJETOVANJE** | |
| Naslov dokumenta | **Odluka o** **izmjenama i dopunama Odluke o porezima Općine Punat** |
| Stvaratelj dokumenta, tijelo koje provodi savjetovanje | Općina Punat |
| Svrha dokumenta | Povjerenik Vlade Republike Hrvatske dana 28. veljače 2025. godine donio je Odluku o porezima Općine Punat („Službene novine Primorsko-goranske županije 8/25). Istom odlukom se zbog izmjene Zakona o lokalnim porezima dosadašnji naziv „porez na kuće za odmor“ mijenjao da bi se uskladio sa novim Zakonom definiranim nazivom „porez na nekretnine“ bez uvođenja drugih izmjena i novina iz razloga što je istu donio Povjerenik Vlade Republike Hrvatske, a ne Općinsko vijeće Općine Punat.  Člankom 26. Zakona propisano je da se porez na nekretnine plaća godišnje od 0,60 do 8,00 eura/m2 korisne površine nekretnine, a plaćaju ga domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez. Visinu poreza na nekretnine u granicama određenim člankom 26. stavkom 1. Zakona svojom odlukom propisuje predstavničko tijelo jedinice lokalne samouprave.  Zakonom o izmjenama i dopunama Zakona o financiranju jedinica lokalne samouprave i uprave („Narodne novine“, broj 59/01) propisan je raspon poreza na kuće za odmor te je Općina Punat svojom Odlukom o općinskim porezima („Službene novine Primorsko-goranske županije 11/03) propisala maksimalni iznos dozvoljen zakonom od 15,00 kuna/m2. Navedeni iznos nije se do danas mijenjao.  U odnosu na porez na kuće za odmor koji je činio 100%-tni prihod jedinica lokalne samouprave, porez na nekretnine predstavlja zajednički porez te jedinici lokalne samouprave pripada 80% ovog prihoda, a jedinici područne (regionalne) samouprave pripada 20% prihoda.  Stopa inflacije prema Državnom zavodu za statistiku za razdoblje od 1. siječnja 2003. godine do 31. kolovoza 2025. godine iznosi 78,5%.  S obzirom na drugačiji model raspodjele prihoda te na činjenicu da se iznos nije mijenjao od 2003. godine, ovim Prijedlogom odluke predlaže se povećati porez na nekretnine sa 2,00 eura/m2 na 6,00 eura/m2 korisne površine nekretnine.  Člankom 26. stavak 6. Zakona propisano je da jedinica lokalne samouprave može propisati da će se visina poreza uvećati ovisno o drugim kriterijima koji utječu na vrijednost nekretnine kao što je starost nekretnine i prisutnost sadržaja koji povećavaju vrijednost nekretnine.  S obzirom na navedeno ovom odlukom predlaže se da se za nekretnine koje imaju izgrađene bazene porez uvećava za 2,00 eura/m2 korisne površine.  Osim navedenog, visina poreza na korištenje javnih površina nije se mijenjala od 2014. godine kada je donesena Odluka o porezima Općine Punat („Službene novine Primorsko-goranske županije 26/14). Odlukom o porezima Općine Punat („Službene novine Primorsko-goranske županije 8/25) samo su se usklađivali iznosi iz kuna u eure, za postavljanje privremenih objekata (pokretne, uslužne naprave, štand i sl.) sa 50,00 kn/m2 na 6,64 eura/m2, za korištenje javne površine u druge svrhe sa 5,00 kn/m2 na 0,66 eura/m2. Iznos za postavljanje objekata za izvođenje građevinskih radova i postavu drugih privremenih objekata (postavljanje skela, odlaganje građevinskog materijala, odlaganje plovila i drugo) povećao se sa 1,00 kune 2020. godine Odlukom o porezima Općine Punat („Službene novine Primorsko-goranske županije 38/20) na 3,00 kn. Predlaže se ponovno povećanje navedene naknade na 1,00 euro/m2 kako bi se motiviralo obveznike na bržu realizaciju radova koje zauzimaju javnu površinu.  Stopa inflacije prema Državnom zavodu za statistiku za razdoblje od 1. siječnja 2014. godine do 31. kolovoza 2025. godine iznosi 34,3%.  Ovom odlukom predlaže se povećanje iznosa poreza na korištenje javnih površina i to za postavljanje privremenih objekata (pokretne, uslužne naprave, štand i sl.) 10,00 eura/m², za izvođenje građevinskih radova i postavu drugih privremenih objekata (postavljanje skela, odlaganje građevinskog materijala, odlaganje plovila i drugo) 1,00 euro/m2 i za korištenje javne površine u druge svrhe 1,00 euro/m². |
| Datum dokumenta | 10. listopada 2025. godine |
| – opis teme, prijedloga ili problema o kojemu se provodi savjetovanje: Savjetovanje se provodi o prijedlogu Odluke o izmjenama i dopunama Odluke o porezima Općine Punat | |
| – svrha savjetovanja i cilj koji bi se prijedlogom želio postići: Cilj savjetovanja sa zainteresiranom javnošću jest upoznavanje zainteresirane javnosti s prijedlogom dokumenta te prikupljanje prijedloga i primjedbi zainteresirane javnosti koji će se razmatrati i eventualno prihvatiti. | |
| – metoda savjetovanja: Savjetovanje se provodi javnom objavom na web stranici Općine Punat putem priloženog obrasca za sudjelovanje u savjetovanju. | |
| – rok zaprimanja odgovora i način na koji će biti pružena povratna informacija: Savjetovanje je otvoreno do 10. studenoga 2025. godine. Povratne informacije bit će pružene putem Izvješća o provedenom savjetovanju koje će se po zaključenju savjetovanja objaviti na web stranici kao prilog savjetovanja. | |
| –adresa, broj telefona i e-mail na koji se sudionici savjetovanja mogu obratiti za dodatne upite: Za sve dodatne upite, sudionici savjetovanja mogu se obratiti pismeno na adresu Općine Punat, Novi put 2, 51521 Punat ili putem elektronske pošte na e-mail adresu: pisarnica@punat.hr | |
| – zahtjev onima koji sudjeluju u savjetovanju: Molimo sve sudionike u savjetovanju da navedu svoje ime i prezime, u čije ime daju mišljenje, odnosno koga predstavljaju te da li su koga posebno dodatno konzultirali – sukladno propisima o zaštiti osobnih podataka isti će biti objavljeni isključivo ukoliko sudionik u savjetovanju tako navede na obrascu za sudjelovanje, odnosno da svoju privolu. | |
| – dostupnost odgovora: Odgovori će biti dostupni na službenoj web stranici Općine Punat u sklopu Izvješća o provedenom savjetovanju, osim kada je onaj koji je poslao odgovor tražio da podaci ostanu povjerljivi | |
| – pozivaju se sudionici savjetovanja na dostavu povratnih informacija o samom procesu savjetovanja te prijedloga za poboljšanje savjetovanja u budućnosti. Hvala! | |